Markmið fjölmiðlafrumvarpsins er að efla lýðræðishlutverk fjölmiðla með því að styðja við ritstjórnir fjölmiðla sem miðla fréttatengdu efni og umfjöllun um samfélagsleg málefni . Lilja Alfreðsdóttir mennta - og menningarmálaráðherra mælti í gær fyrir breytingum á lögum um fjölmiðla nr. 38 / 2011 . „ Með frumvarpinu er leitast við að Ísland skipi sér í hóp hinna Norðurlandanna og fleiri ríkja í Evrópu sem styrkja einkarekna fjölmiðla og stuðla þannig að aukinni fjölbreytni í fjölmiðlun . Fjölmiðlar stuðla að þróun íslenskrar tungu og læsis og eru mikilvægur vettvangur umræðu og skoðanaskipta í lýðræðissamfélagi . Í frumvarpinu er einnig sérstaklega hugað að stöðu héraðsmiðla vegna mikilvægis þeirra fyrir sín nærsamfélög , “ sagði Lilja Alfreðsdóttir mennta - og menningarmálaráðherra . Lagabreytingin heimilar að veita einkareknum fjölmiðlum fjárhagslegan stuðning með því að endurgreiða hluta þess kostnaðar sem fellur til við að afla og miðla fréttatengdu efni . Endurgreiðsluhæfur kostnaður verður bundinn við beinan launakostnað blaða - og fréttamanna , ritstjóra og aðstoðarritstjóra , myndatökumanna , ljósmyndara og prófarkalesara auk verktakagreiðslna fyrir sömu störf . Hlutfall endurgreiðslu verði að hámarki 18% af fyrrgreindum launakostnaði , þó ekki hærri en 50 milljónir kr. til hvers umsækjanda vegna síðastliðins árs . Að auki verði heimilt að veita sérstakan stuðning , sem nemur 4% af fyrrgreindum launakostnaði . Þá er reglugerðarheimild um að veita staðbundnum fjölmiðlum viðbótar endurgreiðslu . Helstu skilyrði : • Aðalmarkmið fjölmiðilsins skal vera miðlun frétta , fréttatengds efnis og umfjöllun um samfélagsleg málefni og efni hans skal vera fjölbreytt og fyrir allan almenning á Íslandi . • Fjölmiðill skal vera skráður eða hafa leyfi til hljóð - eða myndmiðlunar og hafa starfað óslitið í tólf mánuði eða lengur fyrir þann tíma er umsókn berst til fjölmiðlanefndar . Fjölmiðlaveita skal hafa staðið skil á árlegri skýrslugjöf til fjölmiðlanefndar og veitt fullnægjandi gögn og upplýsingar um eignarhald . • Gert er ráð fyrir að prentmiðlar komi út að lágmarki fjörutíu og átta sinnum á ári en netmiðlar , hljóð - og myndmiðlar og aðrir sambærilegir miðlar miðli nýju efni daglega . • Fjölmiðlaveita sé ekki í vanskilum vegna opinberra gjalda eða afdreginna lífeyrisiðgjalda . Ráðherra skipar úthlutunarnefnd sem annast afgreiðslu umsókna um endurgreiðslur . Þrír nefndarmenn skulu tilnefndir af ríkisendurskoðanda og skulu tveir uppfylla starfsgengisskilyrði héraðsdómara og einn vera löggiltur endurskoðandi . Varamenn skulu skipaðir með sama hætti . Umsókn um endurgreiðslur ásamt fylgigögnum skal send úthlutunarnefndinni eigi síðar en 31. mars ár hvert vegna endurgreiðsluhæfs kostnaðar sem féll til á næstliðnu ári . Gert er ráð fyrir að árlegur kostnaður ríkissjóðs vegna frumvarpsins verði allt að 400 millj. kr. frá og með 1. janúar 2020 . Lagt er til að lögin verði endurskoðuð fyrir 31. desember 2024 enda er hér um ríkisaðstoð að ræða sem þarf að meta reglulega . Það þarf einnig að meta hvort markmið laganna hafi náðst og því er gert ráð fyrir að úttekt á áhrifum og árangri stuðnings við einkarekna fjölmiðla samkvæmt frumvarpi þessu , verði gerð fyrir lok árs 2023 .